ཅིག་པུའི་ངང་དུ་འདྲེས་ནས་བསམ་བརྗོད་བྲལ་བར་གསལ་སེང་ངེ་བ་ཅིག་འདུག་ལགས། ཞེས་ཞུས་པས། ཞལ་གདམས་བརྒྱད་པ། རིན་པོ་ཆེའི་ཞལ་ནས། གནས་ཐོག་ཏུ་འགྱུ་བའི་རང་ངོ་ཤེས། འགྱུ་ཐོག་ཏུ་གནས་པའི་རང་ས་ཟིན་པ་དེ་གནས་འགྱུའི་བར་ལག་འགྱེལ་བ་ཞེས་བྱ་སྟེ། རྩེ་གཅིག་གི་རང་ངོ་འཕྲོད་པ་ཡིན། ཡང་གོང་གི་གནས་ཆ་ཆེ་བ་དེ་ཞི་གནས་ཀྱི་ཉམས་ཡིན་དེའི་ངང་དུ་ཉིན་མཚན་འཁོར་ཡུག་ཏུ་འགྲོ་སྙམ་བྱེད་པ་དེ་བསྒོམས་པའི་ཡོན་ཏན་ཡིན། དེ་ལ་གནས་ཡུན་རིང་བ་ལ་འཛིན་མེད་དུ་ལྟོས། དེ་ལ་ཞེན་ན་ཞི་གནས་སྟེང་པོར་འགྲོ། མ་ཞེན་ན་བསྒོམས་ཀྱི་གཞི་མ་ཡིན། རེས་འགའ་གསལ་སེང་ངེ་བ་དེ། སེམས་ཀྱི་རང་མདངས་འོད་གསལ་བ་ཡིན་པས་གསལ་བ་དེ་ཀའི་ངོ་བོ་ལ་འཛིན་མེད་དུ་ཞོག རེས་འགའ་སྟོང་སེང་ངེ་བ་ལུས་ཡོད་དུ་མི་ཚོར་བའི་སྟོང་ཉམས་དེ་སེམས་ཀྱི་གཤིས་སྟོང་པ་ཉིད་དེ་ཡིན། དེ་ལ་ཆེད་དུ་མི་རྟོག་གོ །བློས་བྱས་དང་རྒྱས་འདེབས་སོགས་མི་བྱེད་པར་རང་བཞིན་སྟོང་པའི་ངོ་བོ་ལ་མ་བཅོས་པར་ཞོག །རེས་འགའ་བདེ་བའི་ཉམས་ལུས་སེམས་བདེ་བས་བརྒྱལ་བ་ཙམ་གཞོན་ནུ་མའི་བདེ་བ་མྱོང་བ་འདྲ་བའི་བདེ་ཉམས་དེ། སེམས་ཀྱི་གནས་ལུགས་བདེ་བ་ཆེན་པོ་དེ་ཡིན། དེ་ལ་ཞེན་པ་དང་འཛིན་པ་མེད་པར་བདེ་བའི་ངོ་བོ་སྐྱོང་། བདེ་སྟོང་གཉིས་མེད་ཀྱི་ངང་ལ་མཉམ་པར་ཞོགས། རེས་བར་སྣང་ལ་དུ་བ་སྨིག་རྒྱུ་ལྟ་བུའི་དག་མ་དག་ཀྱི་འཆར་སྒོ་མཐོང་སྣང་ཅི་བྱུང་ཀྱང་དེར་འཛིན་མེད་པར་བཏངས་སྙོམས་སུ་ཞོག །ལར་བསྒོམས་པའི་ཡོན་ཏན་ཉམས་ཀྱི་དྲོད་རྟགས་བསམ་གྱིས་མི་ཁྱབ་པ་ཡོང་བར་འདུག་པས་ཁྱེད་ལ་ལེགས་པ་གཅིག་འོང་བའི་སྔ་ལྟས་ཡིན། ད་རུང་འབུང་ལ་བསྒོམས་མཛོད། ཉམས་སྣང་དེ་ཚོ་གཞན་ལ་གསང་བ་དང་རང་གིས་ཀྱང་རློམ་སེམས་ང་རྒྱལ་མ་བྱེད་གསུངས། དེ་ཕྱིར་ཉམས་སྣང་གཞན་རྣམས་ཡི་གེར་མ་སྤེལ་བ་ཡིན། རྒྱ་རྒྱ་རྒྱ།། རྗེ་མི་ལས། རྣལ་འབྱོར་ཉམས་ལ་ཅི་ཡང་འཆར། དབྱར་ཁའི་སྤང་ལ་ཅི་ཡང་སྐྱེ། གསུངས་པ་དེ་འདི་དུས་ཡིན། མཉམ་མེད་དྭགས་པོ་རིན་པོ་ཆེ་ལ་རྟགས་བཅུ་ཡོན་ཏན་བརྒྱད་སོགས་བྱུང་བའི་དུས་སུ་སྐྱོན་དང་ཡོན་ཏན་གང་ཡང་མིན། ད་རུང་འབུངས་ལ་བསྒོམ་གསུངས། ད་ནི་ཁྱེད་ཀྱི་དུས་རྣམས་རྒྱུན་དུ་མ་ཡེངས་བའི་བྱ་ར་མི་བརྗེད་པའི་དམ་བཅའ། མི་ཡེངས་བའི་བརྩོན་འགྲུས་དྲག་པོའི་སྒོ་ནས་ནན་ཏན་མཛོད། ཞེས་གསུངས་སོ། །ཡང་དེ་ལྟར་བྱས་ནས་ཕུར་ཚུགས་སུ་བསྒོམ་པས་རྣལ་འབྱོར་མི་རྟོག་པའི་ངང་དེ་ལས་རིག་པའི་འགྲོ་འོང་དང་གནས་འགྱུའི་རྩ་བ་བཅད་ནས། གནས་ན་གནས་པའི་ངོ་བོ་ཇི་ལྟ་བུ་ཞིག ཚུལ་ཇི་ལྟར་གནས་འགྱུ་བའི་ཚེ་གནས་པ་ལས་གཡེལ་སྟེ་འགྱུ་འམ་གནས་བཞིན་པར་འགྱུ། འགྱུ་བ་དེ་ནས་གཞན་ཡིན་ནམ་མ་ཡིན། མཐར་འགག་པའི་ཚུལ་གང་ཡིན་དཔྱད་པས་གནས་པ་ལས་གཞན་དུ་འགྱུ་བ་དང་། འགྱུ་བ་ལས་གཞན་དུ་གནས་པ་གཞན་དུ་མེད་པ། གནས་འགྱུ་གཉིས་དང་བྲལ་ནས་ལྟ་མཁན་གྱི་རིག་པ་དེ་ཉིད་ལྟ་བྱའི་གནས་འགྱུ་འམ་ལས་གཞན་དུའམ་གནས་འགྱུ་ཉིད་ཡིན་ནམ་ཞེས་བརྟགས་ཤིང་དཔྱད་པས་ཅི་ཡང་མ་རྙེད་པས་བལྟ་བྱ་དང་བལྟ་བྱེད་དབྱེར་མེད་པ་རང་གསལ། བརྗོད་དུ་མ་གཏུབ་པ་ཅིག་འདུག་ལགས། དེའི་ངང་དུ་རྣམ་རྟོག་འགགས་མེད་དུ་ཅི་ལྟར་ཤར་ཡང་། དྲན་རིག་དུ་ལམ་གྱི་འགྲོ་བ་དཔེར་ན་མཚོ་ལ་ཁ་བ་བབས་པ་ལྟ་བུ་རང་གྲོལ་དུ་འགྲོ་བ་ཅིག་འདུག་ལགས། དེ་བཞིན་དུ་དུག་ལྔ་སོགས་རྐྱེན་ཕྲ་རག་གིས་རྟོག་པ་ཅི་ཤར་ཡང་དེ་ཁའི་ངོ་བོར་བལྟས་པས་རང་ཤར་རང་གྲོལ་དུ་འགྲོ་བ་ཙམ་འདུག་པས། ད་རུང་གེགས་སེལ་དང་བོག་འདོན་ངོ་སྤྲོད་ཀྱི་ཞལ་གདམས་གནང་བའི་བཀའ་དྲིན་སྩོལ་ཞེས་ཞུས་པས། ཞལ་གདམས་དགུ་པ། རིན་པོ་ཆེའི་ཞལ་ནས་དེ་ལྟར་གནས་འགྱུའི་རྩ་བ་བཅད་ནས་མཉམ་པར་བཞག་པས། གནས་པ་དང་འགྱུ་བ་གཉིས་སུ་མེད་ཅིང་གནས་འགྱུའི་ངོ་བོ་མ་རྙེད་ཅིང་བལྟ་བྱ་དང་ལྟ་བྱེད་དབྱེར་མེད་ཅིང་ལྟ་མཁན་གྱི་རིག་པ་ཁོ་རང་རང་ངོ་རང་གིས་ཤེས་པ་དེ་བློ་འདས་ཀྱི་ལྟ་བ་དང་། རང་གསལ་བརྗོད་དུ་མ་གཏུབ་པ་དེ་ཁས་ལེན་དང་བྲལ་བ་ཞེས་པའི་དོན་ཡིན། དེའི་ངང་དུ་རྣམ་རྟོག་མ་འགགས་པར་ཝལ་ཝལ་འཕྲོས་ཀྱང་དྲན་རིག་མ་བཅོས་པའི་ཀློང་དུ་རང་ཤར་རང་གྲོལ་དུ་ཁྱམས་ཀྱིས་འགྲོ་བ་དེ་ཤར་གྲོལ་དུས་མཉམ་ཟེར་བ་དེ་ཡིན་ནོ། །སེམས་ཕྱི་རོལ་དུ་འཕྲོ་བ་ཞི་ནས་ནང་དུ་ཁྲིག་གེར་གནས་པ་དེ་ལ་ཞི་གནས་ཟེར། སེམས་གནས་པ་དེ་རིག་སྟོང་རྗེན་པར་ངོ་ཤེས་པ་དེ་ལྷག་མཐོང་ཡིན། གནས་ཐོག་ནས་ངོ་བོ་རིག་ཅིང་རིག་ཐོག་ཏུ་ཧྲིག་གེར་གནས་པ་དེ་ཞི་ལྷག་ཟུང་འབྲེལ་ཡིན། དུག་ལྔ་རྣམ་རྟོག་རྐྱེན་ཕྲ་རག་གི་ངོ་བོར་བལྟས་པས་རང་གྲོལ་དུ་འགྲོ་བ་དེ་ལྷག་མཐོང་གི་ཆ་དང་སྦྱངས་པའི་ཡོན་ཏན་ཙམ་ཡིན། དེ་ལ་གེགས་སེལ་བོག་འདོན་ནི། ཞལ་གདམས་བཅུ་པ། དང་པོ་གེགས་སེལ་ནི། ནམ་མཁའ་སྤྲིན་དང་ཁུ་རླངས་སེར་བུ་མེད་པའི་དུས། ཉི་མ་ལ་རྒྱབ་ཀྱིས་ཕྱོགས་ནས་དབྱིངས་རིག་དབྱེར་མེད་དུ་བསྲེ་བ་དང་། དེ་ལྟར་སེམས་མ་བཅོས་པར་ཕྱ་ལེར་ནམ་མཁའ་དང་སེམས་ཉིད། དབྱེར་མེད་དམ་པ་གསལ་སྟོང་མཐའ་དབུས་དང་བྲལ་བའི་ངང་དུ་མཉམ་པར་འཇོག་པ་དང་། དེ་ཡང་ལུས་ཀྱི་གནད་རྣམ་སྣང་ཆོས་བདུན་དང་མིག་གི་གནད་ནམ་མཁར་ཧྲིག་གེར་གཡོ་འགུལ་འབྱེད་འཛུམ་མེད་པར་ལྟ། སེམས་ཀྱི་གནད་དུས་གསུམ་གྱི་རྟོགས་པས་མ་བསླད་པར་བསམ་བརྗོད་བྲལ་བའི་ཀློང་དུ་བཞག་གོ །དེ་ལྟར་བསྒོམ་པས་ཕྱི་ཡི་དབྱིངས་ནམ་མཁའ་སྟོང་པ་དང་། ནང་གི་སེམས་ཉིད་སྟོང་པ་གཉིས་གཅིག་དུ་འདྲེས་ནས་རིག་སྟོང་དབྱེར་མེད་དམ་གསལ་སྟོང་ཟུང་འཇུག་སྣང་སྟོང་མཐའ་བྲལ་གྱི་གནས་ལུགས་ཕྱག་རྒྱ་ཆེན་པོའི་ངོ་བོ་མངོན་སུམ་མཐོང་ནས་ཞི་གནས་ཀྱི་རིམ་པ་དག་ནས་རྟོགས་པའི་ཡེ་ཤེས་འཆར་བར་འགྱུར་རོ་གསུངས། དེ་ཡང་རྗེ་འཇམ་དཔལ་དཔའ་བོ་སོགས་ཁོང་འདྲེན་མཆོག་མང་པོས་བདག་ལ་ཡང་འདི་ཙམ་དུ་སྡུག་རུས་དང་། བརྩོན་འགྲུས་དྲག་པོས་བསྐུལ་ནས་བསྒོམ་ན་ཕྱག་རྒྱ་ཆེན་པོ་མཐོང་བ་ལ་ཡུན་རིང་པོར་མི་དགོས་གསུངས། ནམ་མཁའ་སུམ་སྤྲུག་གི་གདམས་པ་འདི་ཞི་གནས་ལྷག་མཐོང་ལ་སྤར་བའི་མན་ངག་ཁྱད་པར་ཅན་ཡིན་གསུངས། དེ་ནི་གེགས་སེལ་གྱི་ཞལ་གདམས་སོ། །ཞལ་གདམས་བཅུ་གཅིག་པ། དེ་ནས་བོག་འདོན་ལ་ཁྱེད་ཀྱི་དགེ་སྦྱོར་གྱི་གཙོ་བོ་ཐབས་ལམ། ནཱ་རོ་ཆོས་དྲུག་དང་ལག་ལེན་རྩ་རླུང་འཁྲུལ་འཁོར་ལ་འབད་པ་སྔར་ལྟར་བརྩོན་འགྲུས་བསྐྱེད། རླུང་སེམས་དབྱེར་མེད་བསྲེ་ཞིང་བུམ་ཅན་དང་རྡོ་རྗེའི་བཟླས་པ་ལ་འབད། །དེས་ནི་སེམས་དྭངས་སྙིག་ཕྱེད་པ་དང་། རྗེ་གོང་མས་རྟེན་འབྲེལ་ལུས་ལ་བསྒྲིག་ན་རྟོགས་པ་སེམས་ལ་འཆར་གསུངས་པ་དེ་འོང་བ་ཡིན། གསོལ་འདེབས་བླ་མའི་རྣལ་འབྱོར་ལ་འབད་ནས་མོས་གུས་སྙིང་ཁུང་རུས་པའི་གདེང་ནས་སྐྱེ་བ་དང་། འཆི་མ་གཡོ་བ་ཙམ་གྱིས་གསོལ་བ་ཐོབ། དེ་མོས་གུས་བསྒོམས་ཀྱི་མགོ་བོ་བྱ་བ་ཡིན། དེ་སྒོམ་མ་སྐྱེ་པ་སྐྱེས་པ་སྐྱེ་བར་བྱེད་པ་སྐྱེས་པ་བོག་འབྱིན་པར་བྱེད་པ་བྱིན་རླབས་ཀྱི་མྱུར་ལམ་ཡིན། དུས་རྒྱུན་དུ་འཆི་བ་མི་རྟག་པ་བསྒོམ་ཞིང་ཟས་ནོར་དངོས་རྫས་གང་ལ་ཡང་། ཆགས་ཞེན་གྱི་འཁྲི་བ་ཆོད་ལ་སྒྱུ་མ་རྨི་ལམ་ལྟ་བུ་སྙིང་པོ་མེད་པར་བྱིས་པས་འཇའ་ཚོན་བདས་པ་ལྟར་འཁྲུལ་སྣང་ཙམ་ཤེས་པར་གྱིས། དེ་འཆི་བ་བསྒོམ་གྱི་བསྐུལ་མ་དང་། ཞེན་ལོག་བསྒོམ་གྱི་རྐང་པ་བྱ་བ་ཡིན་པས། དེ་ལྟར་བསྒོམ་པས་ཚེ་འདི་ཡི་མངོན་ཞེན་བཟློག་ནས་ཆོས་ལ་བློ་འགྲོ་བ་ཡིན་པས། རང་རེ་ཡང་མི་ལོ་མང་པོར་སྐྱིད་རྒུ་རྒྱབ་ཏུ་བསྐྱུར་ནས་ཅིག་པུར་གནས་སྐོར་དུ་ན་དགའ་ཤི་སྐྱིད་དུ་སོང་བ་ཡིན་ཞེས་གསུངས་སོ། །ཞལ་གདམས་བཅུ་གཉིས་པ། ད་ནི་རྣམ་པ་ཀུན་དུ་མ་ཡེངས་པའི་ངང་ནས་མི་བརྗེད་པའི་དམ་བཅའ་དྲག་པོའི་འགྲོ་འདུག་སྤྱོད་ལམ་ཉིན་ཚན་དལ་བྲེལ་མེད་པར་ཡེངས་མེད་བསྒོམ་གྱི་དྲན་རིག་སོ་མའི་ངང་ལ་སོ་བྱའི་ཉ་བསྒུག་པ་ལྟ་བུའི་རེམ་རེམ་དུ་བསྒོམ་པས། ཉམས་རྟོགས་གོང་ནས་གོང་འཕེལ་དུ་འགྲོ་བ་ཡིན། དྭགས་པོ་ཞལ་ནས། མ་ཡེངས་པ་ནི་སངས་རྒྱས་ཀུན་གྱི་ལམ། ཞེས་གསུངས་སོ། །དེ་ནི་ཡེངས་མེད་བསྒོམ་གྱི་དངོས་གཞི་བྱ་བ་དེ་ཡིན། ད་ནི་ཁྱེད་འཚམས་དང་སྒྲུབ་པ་ཅི་འགྲུབ་གྱིས། གཞན་ཆོས་ལོག་དང་གཏེར་ལོག་སྒྲུབ་པའི་བླ་མ་དང་སེར་མོ་ལ་ཕྱག་དབང་དང་དབང་ཆོས་མ་ཞུ་དེ་འདྲའི་ལྗགས་སྔགས་དང་དམ་རྫས་མ་ཟ། དམ་ཚིག་མི་གཅིག་པ་ལ་སེམས་ངོ་མ་བཤད། དད་པ་མེད་པ་ལ་ཆོས་མ་བཤད། དམ་སེལ་ཅན་གྱི་བླ་མ་མ་བརྟེན་དགེ་སྦྱོར་བར་དུ་གཅོད་པའི་གྲོགས་ཡིད་བཞིན་ནོར་བུ་ལྟ་བུ་གཅིག་འདུག་ཀྱང་མ་བསྟན། ཆོས་ཀྱི་མཐུན་རྐྱེན་འགྲུབ་ན་ཅི་ལྟར་དགོས་པའི་གྲོགས་དེ་མ་ནོར་བར་དེ་ཡང་བསྟེན་པར་གྱིས། དོམ་དང་ཁེ་སྐྱེད་མ་བྱེད། འབྱོར་པ་དགོས་པ་བསྒྲུབ་ཀྱང་ཆོག་ཤེས་གྱིས། དེ་ཚེ་ཡིད་ལ་ཞོག་མཛོད་དང་། ཁྱེད་ཀྱི་ལས་དབང་ལ་བསྒོམ་ཆེན་ཅིག་ཡོང་བ་ལ་ཐེ་ཚོམ་མེད་པར་གདའ། ད་ནི་སྤྲོས་བྲལ་བདེ་བ་ཆེན་པོའི་གནས་ལུགས་གཤའ་མ་ཅིག་རྟོགས་པ་ལ་ཡུན་རིང་མི་དགོས་པའི་ཐག་ང་རང་གིས་ཆོད། ང་རང་གིས་སྨྲས་པ་བཞིན་ཐེ་ཚོམ་མེད་པར་བློ་ཐག་ཆོད་དང་། བདག་དང་འབྲལ་བ་མེད་དོ། །ཨི་ཧོ། ཞེས་གསུངས་སོ། །དེ་ལྟར་ཞལ་གདམས་འཐོར་བུར་ཤོག་དྲིལ་མང་པོར་ཡོད་ཀྱང་གནད་ཅུང་ཟད་བསྡུས་སུ། རིན་པོ་ཆེའི་བཀའ་གནང་བཞིན་གསུངས་རྡོ་རྗེའི་གསང་ཚིག་འདི་བརྗེད་དུ་འཕང་ཕྱིར། ཡི་གེའི་སྡེབ་སྦྱོར་ཚིག་གི་གཅོད་ཁྱོད་ཀྱིས་གྱིས་ནས་བྲིས་དང་འགལ་བ་མེད་གསུངས་ཕྱིར་བྲིས་པ་མ་གཏོགས། དོན་བླ་མའི་བཀའ་དང་རང་གི་ཉམས་སུ་མྱོང་བ་ཞུས་པ་མ་གཏོགས་བཅོས་སླད་མེད་པར་སློབ་མའི་ཡང་ཐ་མི་ཕམ་ཆོས་རྒྱལ་གྱིས་བསམ་གཏན་གྱི་ཁང་བུར་ཞིང་སྒྲུབ་ཀྱི་བཟླས་པ་ཅུང་ཟད་ཙམ་སྙོམས་ལས་སུ་གབ་པའི་ཐུན་སེང་ལ་ཞལ་བཤུས་སོ། །མ་ཡིག་ཕལ་ཆེར་གོ་ཆེ་སྒར་ནས་སྦས་གསང་ཚུལ་དུ་བྲིས། ཞལ་གདམས་བཅུ་གསུམ་པ། །
༈ ན་མོ་མ་ཧཱ་མུ་དྲ་ཡཻ། མཉམ་མེད་དམ་པ་དྭགས་པོ་བཀའ་བརྒྱུད་པའི། སྙིང་པོའི་བསྟན་འཛིན་མཁས་གྲུབ་མང་པོ་ཡི། བྱིན་རླབས་འཕོ་བའི་དབང་ཐོབ་རྣལ་འབྱོར་པ། བཀའ་དྲིན་འཁོར་མེད་ཡན་ལག་འབྱུང་དེར་འདུད། འདིར་འདྲེན་མཆོག་དམ་པའི་སྤྱན་སྔར་བདག་གི་སེམས་ཉིད་སྤྲོས་བྲལ་གྱི་བདར་ཤ་བཅད་པའི་ཞུས་ལེན་རྟགས་དང་ཡོན་ཏན་མཐོང་སྣང་དང་ཉམས་སྣང་སོགས་ཡི་གེ་འཇིགས་པས་བྲིར་མི་ནུས་ཀྱང་ཉམས་ལེན་གྱི་གནད་དོན་ནི། དེ་ཡང་རི་པོ་ཆེ་ལགས། བདག་གི་འདས་མ་འོངས་ཀྱི་བསམ་གཞིག་ཐམས་ཅད་སྤངས་ནས་མཉམ་པར་བཞག་པའི་ཚེ་རྣམ་རྟོག་སྔ་མ་འགག །ཕྱི་མ་མ་སྐྱེས་པའི་བར་དེར་རྟག་པ་དང་ཆད་པའི་མཐའ་ལས་འདས་པ། ཡོད་པ་དངོས་པོར་མ་གྲུབ་པའི་ཕྱི་ཡུལ་གྱི་སྣང་བའི་གྲལ་རིམ་ཞིག་སྟེ་རང་ངོ་ཤེས་པའི་ངང་ནས་ཚོགས་དྲུག་གི་སྣང་བ་ཅི་ལྟར་ཤར་ཡང་། རིག་པས་ཟིན་ལ་ཁད་སྟོང་གསལ་དུ་ཝལ་གྱིས་འགྲོ་བ་ངོས་བཟུང་མཁན་གྱི་རིག་པ་ཁོ་རང་རང་སྟོང་དུ་སོང་བས། དེ་ཡང་སྟོང་པ་ཉིད་ཡིན་སྙམ་མཁན་མ་གྲུབ་པས་རང་གསལ་དུ་སྣང་བ་གུ་ཡང་སེང་ངེ་བ། འདི་ཞེས་མཚོན་པ་མེད་ཅིང་བརྗོད་དུ་མེད་པ། དེ་ཡང་མེད་པ་དངོས་མེད་དུ་མ་སོང་པ་ཡུལ་གྱི་སྣང་བ་ཐམས་ཅད་རྒྱ་མ་ཞིག་ཅིང་གྲྭ་མ་ཉམས་པར་ཀྲ་ལམ་མེར་ཡོད་ཀྱང་དེར་འཛིན་དང་བྲལ་ནས་སྣང་བ་ཡང་སྟོང་པ་སྟོང་པ་ཡང་སྣང་བ་ལྟ་བུ་སྣང་སྟོང་གཉིས་སུ་མེད་པ་གཅིག་འདུག་ལགས། ཞེས་ཞུས་པས། རིན་པོ་ཆེའི་ཞལ་ནས། ངོ་བོ་སྤྲོས་བྲལ་ཟེར་བ་དེ་དེ་ཡིན། རྗེ་འཇམ་དཔལ་དཔའ་བོའི་ཞལ་ནས། རྣམ་རྟོག་སྔ་ཕྱི་བར་འཚམས་ལ། ཡེ་ཤེས་རྒྱུན་དུ་འཆར་ཏེ་བྲོད། གསུངས་པ་དེ་ཡིན། ད་ཕོ་བྱས་པ་ཡིན་འབུངས་ལ་བསྒོམ་གསུངས་སོ། །ཞལ་གདམས་བཅུ་བཞི་པ། ཡང་རིན་པོ་ཆེའི་ཞལ་ནས། ད་ཁྱོད་ཀྱི་ལུས་རྣམ་སྣང་ཆོས་བདུན་དང་ལྡན་པས་མཉམ་པར་ཞོག་ལ་ངག་ནས་ཕཊ྄ཿདྲག་པོ་གཅིག་བརྗོད་དང་གསུངས་བས། བདག་གིས་དེ་ལྟར་བྱས་པས། ད་ཁྱེད་ཀྱི་གནས་ལུགས་ཇི་ལྟར་འདུག །ཅེས་གསུངས་པས། ལགས་ང་རང་གི་གནས་ལུགས་ཀྱི་ངོ་བོ་ལ་འཕོ་འགྱུར་དང་གསལ་འདེབས་བཟོ་བཅོས་ཅི་ཡང་མི་དགོས་པར་བསྒོམ་ངོ་རི་མ་དེ་ཡི་སྟེང་དུ་རང་གསལ་སྙོགས་མ་བྲལ་བའི་ཆུ་བོ་འམ། སྤྲིན་ཐག་ཆད་པའི་ནམ་མཁའ་ལྟ་བུ་མཐའ་བྲལ་གྱི་ངང་དུ་ལྗེན་ལྷང་ངེར་གནས་པ་ཞིག་འདུག་ལགས། ཞེས་ཞུས་པས། ཞལ་གདམས་བཅོ་ལྔ་པ།། ༈ ཡང་རིན་པོ་ཆེའི་ཞལ་ནས། འོ་བུ་དེ་སྤྲོས་བྲལ་བདེ་བ་ཆེན་པོའི་གནས་ལུགས་མ་བཅོས་མ་བསླད་པ་དེ་མངོན་སུམ་ཉམས་སུ་མྱོང་བ་ཡིན།། ༈ གྲུབ་མཆོག་བསྟན་འཛིན་རིན་པོ་ཆེ་ལ།། །།
༈ རིག་འཛིན་རྡོ་རྗེ་དྲག་པོའི་དེ་ལྟར་ཕཊ྄ཿརྒྱབ་ནས་ངོ་སྤྲོད་བཏབ་པའི་དུས་དེ་ལྟ་བུའི་ས་འཚམས་སྤུ་རིས་འབྱེད་ནས་ངོ་སྤྲོད་གནང་ནས་ཐག་གཅིག་ཐོག་དེ་ཀར་གཅོད་པ་ཡིན་གསུངས། ང་རང་ལ་ཡང་རྩ་བའི་བླ་མ་ཡོངས་འཛིན་འཇམ་དཔལ་དཔའ་བོ་སོགས་ཁོང་འདྲེན་མཆོག་མང་པོའི་དུས། དེ་ཙམ་དུས་རྟོགས་པ་ངོ་སྤྲོད་གནང་ནས་ངོ་འཕྲོད་པ་ཡིན་གསུངས་ནས། རིན་པོ་ཆེའི། ཞལ་ནས་ཕཊ྄ཿདྲག་པོ་བརྗོད་ནས་བདག་ལ་ངོ་སྤྲོད་ཡང་དག་པར་གནང་བ་ཐོབ། དེ་ནས་ཡང་ཞུས་པ། རིན་པོ་ཆེ་ལགས། བདག་གི་ཉམས་ལེན་དེ་ཙམ་གྱི་བར་དོ་ཆོད་དམ། འཁོར་བ་ལས་སྒྲོལ་ནུས་སམ། གཞན་དོན་ཅུང་ཟད་ནུས་སམ་ཞུས་པས། ཞལ་གདམས་བཅུ་དྲུག་པ། ཡང་རིན་པོ་ཆེའི་ཞལ་ནས། བུ་ཐེ་ཚོམ་མ་ཆེ། ངོ་བོ་སྤྲོས་བྲལ་ཆེན་པོའི་དུས་ལ་སྐྱབས་འགྲོ་ཆོས་ཉིད། སྡོམ་པ་ཟག་མེད། སྙིང་རྗེ་དམིགས་མེད། དམ་ཚིག་ཡེ་བསྲུང་ཆེན་པོ་ཡིན་པས། ད་ལྟ་རྟོགས་པ་ཤར་གྲོལ་དུས་མཉམ་དུ་འགྲོ་བ་དེས། བར་དོ་ཆོས་ཉིད་རང་གྲོལ་དུ་འགྲོ་བ་ཡིན། ད་ལྟ་སྣང་སྲིད་སྒྱུ་མར་ཤར་བ་དེས་འཁོར་བ་རང་སར་གྲོལ་བ་ཡིན། ད་ལྟ་སྟོང་ཉིད་སྙིང་རྗེ་དབྱེར་མེད་དམ་པ་དེས་གཞན་དོན་ཚེགས་མེད་དུ་འགྲུབ་པ་ཡིན། ད་ལྟ་ཅིར་སྣང་ཆོས་ཉིད་དུ་གྲོལ་ནས་དམིགས་གཏད་མཚན་མ་དང་བྲལ་བར་རྟོགས་པའི་རང་ས་ཟིན་པ་དེ་རང་དོན་ཆོས་སྐུའི་རྒྱལ་ས་ཟིན་པ་ཡིན། སྣང་སེམས་གཉིས་སུ་མེད་པ་དེའི་ངང་དུ་མཉམ་པར་བཞག་པས་གཉིས་སྣང་དེར་འཛིན་དང་བྲལ་ནས་རང་སེམས་སྐྱེ་མེད་དུ་རྟོགས་པ་དེ་འཁར་ཕྱག་རྒྱ་ཆེན་པོར་རྟོགས་བྱ་བ་དེ་ཡིན་ཞེས་གསུངས་སོ།།
ད་ཁྱེད་བརྩོན་འགྲུས་མ་ཞན་པར་ཆུ་བོ་རྒྱུན་གྱི་རྣལ་འབྱོར་དུ་སྐྱོངས་མཛོད་དང་རྟོགས་ལྡན་ཡང་རབ་གཅིག་ཡོང་བར་ཁག་ཐེག་པས་ཆོག །གསུངས་ནས་ཐུགས་ཀྱི་དགྱེས་པ་བསྐངས་ནས་མཉེས་མཉེས་དང་སྤྲོ་སྤྲོ་མང་དུ་མཛད་དོ། །དེ་ཐམས་ཅད་ངོ་བོ་སྤྲོས་བྲལ་གྱི་བདར་ཤ་བཅད་ནས་ས་འཚམས་སྤུ་རིས་འབྱེད་ནས་ངོ་སྤྲོད་པའི་ཞལ་གདམས་ཞུས་ལེན་སྐོར་རོ། །རང་ལོ་ཉེར་ལྔའི་དུས་སུ་བདེན་པ་མཐོང་བ་ཡིན། ཟིན་བྲིས་བརྗེད་བྱང་གནས་མདོ་སྒར་ནས་བླ་མ་རིན་པོ་ཆེའི་གཟིམ་ཤག་ནས་བྲིས། ཡི་གེ་པ་ནི་དྷརྨཱ་རཱ་ཛ་བཛྲས་སོ། །འདིར་